text: Mammut-retssag om million-røveri i gang 
  26 oktober 2010 kl. 11.10
  Med start i dag og helt frem mod jul behandler Retten i Kolding sagen mod to mænd, der tiltales for røveri til 11,6 mio. kr. mod Dansk Værdihåndtering i Erritsø i december 2007.
  Mændene er desuden tiltalt for smugling af pistoler fra USA, ligesom den ene skal have bestukket en fængselsbetjent.
  Den 27. december 2007 sent om aftenen brød to mænd ind i Dansk Værdihåndtering på Erritsø Bygade.
  Bevæbnede med et AK-47 lignende gevær og en pump-gun truede de to kvindelige ansatte til at udlevere 11,6 mio. kroner i både dansk og udenlandsk valuta, hvorefter de bandt dem med strips, trak en hætte over hovedet på dem og tvang den ene af de to kvinder til at ringe til kontrolcentralen for at få udleveret koden til firmaets værdibokse.
  Mændene stak af fra røveriet, og politiet indledte en månedlang jagt på dem. De to talte engelsk sammen under røveriet, og det satte i første omgang politiet på sporet efter udenlandske røvere
  